เงินบาทเปิด 31.63/65 บาท
ธนาคารซีไอเอ็มบี ไทย  รายงาน  เงินบาทเปิด 31.63/65 แข็งค่าตามยูโร คลายกังวลยุโรปหลัง ECB หนุน ESM ทำธุรกิจธนาคาร
26 ก.ค. 2555

ธนาคารซีไอเอ็มบี ไทย  รายงาน  เงินบาทเปิด 31.63/65 แข็งค่าตามยูโร คลายกังวลยุโรปหลัง ECB หนุน ESM ทำธุรกิจธนาคาร
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้ที่ระดับ 31.63/65 บาท/ดอลลาร์ แข็งค่าจากเย็นวานนี้ที่ปิดที่ระดับ 31.69/71 บาท/ดอลลาร์ เนื่องจากสกุลเงินยูโรแข็งค่าเมื่อเทียบกับเงินดอลลาร์และเงินเยน หลังตลาดขานรับถ้อยแถลงของนายเอวัลด์ โนวอตนี สมาชิกสภาบริหารของธนาคารกลางยุโรป (อีซีบี) 
เมื่อคืนนี้ ตามเวลาประเทศไทย นายโนวอตนี กล่าวว่า กองทุนกลไกรักษาเสถียรภาพยุโรป (ESM) ซึ่งเป็นกองทุนช่วยเหลือถาวรของยูโรโซน อาจสามารถขยายวงเงินปล่อยกู้เกิน 5 แสนล้านยูโรได้ หากกองทุน ESM ได้ใบอนุญาตทำธุรกิจธนาคาร ซึ่งจะทำให้ ESM สามารถเข้าถึงเงินกู้ของธนาคารกลางยุโรปได้
ซึ่งนักวิเคราะห์มองว่า ถ้อยแถลงของนายโนวอตนีทำให้ตลาดมีความหวังมากขึ้นเรื่องการจัดการกับวิกฤตหนี้ยุโรป เนื่องจากตลาดกังวลอยู่ว่าวงเงินปัจจุบันของกองทุน ESM มีขนาดใหญ่ไม่มากพอที่จะช่วยเหลือสเปนและอิตาลีได้
ด้านความเคลื่อนไหวของค่าเงินสกุลหลักต่างประเทศช่วงเช้าวันนี้ ค่าเงินยูโรอยู่ที่ระดับ 1.2135/2137 ดอลลาร์/ยูโร จากเย็นวานนี้ที่ปิดตลาดที่ระดับ 1.2121/2124 ดอลลาร์/ยูโร ส่วนค่าเงินเยนอยู่ที่ระดับ 78.12/14 เยน/ดอลลาร์ จากเย็นวานนี้ที่ปิดตลาดที่ระดับ 78.17/19 เยน/ดอลลาร์
นักบริหารเงิน คาดว่า วันนี้เงินบาทจะยังเคลื่อนไหวในลักษณะแกว่งตัวในกรอบระหว่าง 31.60-31.70 บาท/ดอลลาร์ โดยปัจจัยที่ต้องจับตาคือการประชุมของธนาคารกลางสหรัฐ (เฟด) ราวๆปลายเดือนนี้ ซึ่งคาดว่าน่าจะออกมาตรการมากระตุ้นเศรษฐกิจได้แล้วหลังรายงานตัวเลขเศรษฐกิจหลายตัวออกมาไม่ดี เช่น ล่าสุด กระทรวงพาณิชย์สหรัฐรายงานยอดขายบ้านใหม่เดือนมิ.ย.ปรับตัวลดลง 8.4% จากเดือนพ.ค. ซึ่งถือว่าร่วงหนักสุดในรอบกว่า 1 ปี สู่ระดับ 350,000 ยูนิต ซึ่งเป็นระดับต่ำสุดในรอบ 5 เดือน ขณะเดียวกันราคาเฉลี่ยของบ้านใหม่เดือนมิ.ย.ก็ลดลง 3.2% เมื่อเทียบรายปี สู่ระดับ 232,600 ดอลลาร์
วันนี้ วันพฤหัสบดี กระทรวงพาณิชย์สหรัฐจะเปิดเผยยอดสั่งซื้อสินค้าคงทนเดือนมิ.ย., กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์, สมาคมนายหน้าอสังหาริมทรัพย์แห่งชาติเปิดเผยยอดทำสัญญาซื้อบ้านที่รอปิดการขาย (pending home sales) เดือนมิ.ย.